Fil-Qorti, l-avukat tal-Air Malta ġie rappurtat li qal li jekk ma jkunx konkluż il-ftehim mal-Alitalia li permezz tiegħu l-Alitalia (u allura l-Etihad Airways) ikunu azzjonisti b'49% tal-ishma u probabbilment bid-dritt li jmexxu l-kumpanija, l-Air Malta tfalli. Qal ukoll li l-Air Malta qed tiffaċċja żbilanċ ta' €66 miljun. Din informazzjoni interessanti u in parti tispjega dak li qal Luca Cordero di Montezemolo f'Mejju li għadda meta qal li biex takkwista d-49% tal-ishma tal-Air Malta l-Alitalia ma kienetx bi ħsiebha tinvesti xejn. L-anqas euro wieħed ma kien ser ikun issugrat. Risk free investment, kien qal! Ovvjament bħalissa ħadd ma jgħid xejn dwar dak li qiegħed għaddej minħabba l-velu tal-kunfidenzjalità meħtieġa biex tipproteġi n-negozjati. Imma mill-ftit li hu magħruf ma tantx jidher li ġejjin affarijiet sbieħ fl-Air Malta. Mhux biss għall-piloti.